1. Úvod

V stratégii Komisie pre jednotný digitálny trh , ktorá bola prijatá v máji 2015, sa digitálny obsah určil za jednu z hlavných hybných síl rastu digitálneho hospodárstva. Zdôraznila sa v nej potreba opatrení, ktoré by používateľom umožnili širší online prístup k obsahu vrátane audiovizuálnych služieb, hudby, kníh a ostatných sektorov a ktoré by viedli k takému trhovému a regulačnému prostrediu, ktoré je aj naďalej priaznivé pre tvorivosť, jej udržateľné financovanie a kultúrnu rozmanitosť.

V oznámení Komisie „Kroky smerom k modernému, európskejšiemu rámcu autorských práv“ z decembra 2015 bola ako kľúčový prvok pri dosahovaní týchto cieľov jednotného digitálneho trhu stanovená cielená modernizácia pravidiel EÚ v oblasti autorských práv . V tomto oznámení boli načrtnuté cielené opatrenia a dlhodobá vízia, ktoré odrážajú potrebu zlepšiť jednotný trh v tejto oblasti, aktualizovať pravidlá v súlade s digitálnou realitou, zabezpečiť, aby si európsky kreatívny priemysel zachoval konkurencieschopnosť a udržal vyváženosť medzi autorským právom a inými cieľmi verejnej politiky, ako sú vzdelávanie, výskum, inovácia a potreby osôb so zdravotným postihnutím.

V nadväznosti na návrh nariadenia o cezhraničnej prenosnosti online obsahových služieb z decembra 2015, ktorého cieľom je umožniť osobám s pobytom v EÚ cestovať s digitálnym obsahom, ktorý si zakúpili alebo predplatili doma, Komisia teraz navrhuje súbor legislatívnych opatrení s tromi cieľmi: i) zabezpečiť širší online prístup k obsahu v EÚ a osloviť nové publikum, ii) prispôsobiť určité výnimky digitálnemu a cezhraničnému prostrediu, a iii) podporiť dobre fungujúci a spravodlivý obchod s autorskými právami. Komisia okrem toho pracuje aj na opatreniach na zabezpečenie účinného a vyváženého systému presadzovania práv. To je obzvlášť dôležité v boji proti porušovaniu autorských práv v komerčnom rozsahu.

Ako bolo zdôraznené v decembrovom oznámení, pravidlá EÚ týkajúce sa autorských práv nemožno posudzovať oddelene od širšieho súboru politík, a to okrem iného najmä programu Kreatívna Európa, ktorý prispieva k bohatej kultúrnej produkcii Európy a ovplyvňuje prostredie v oblasti kultúrneho a kreatívneho priemyslu, inovácie a kultúrnej rozmanitosti.

EÚ je okrem iného domovom niektorých z najväčších vydavateľstiev, dynamického hudobného a filmového priemyslu, ktorý je uznávaný na celom svete. Vďaka tomu má celosvetové vedúce postavenie v priemyselnej a kultúrnej oblasti. Niektoré z odvetví kultúrneho a kreatívneho priemyslu však čelia osobitným výzvam v oblasti konkurencieschopnosti, podnikania a financovania. Bolo by prínosné, ak by si európska filmová produkcia pritiahla nové publikum v rámci EÚ i mimo nej. Ak by sa vyriešili hlavné otázky týkajúce sa rozsahu, dostupnosti a viditeľnosti produkcie, malo by to mať pozitívny vplyv na rozvoj nových obchodných modelov a nových zdrojov príjmov.

Program Kreatívna Európa sa popri podpore kultúrnej a jazykovej rozmanitosti, pomoci pri profesionalizácii kultúrneho a kreatívneho priemyslu a poskytovaní širšieho prístupu ku kultúrnemu a tvorivému obsahu zameriava aj na riešenie niektorých z týchto otázok konkurencieschopnosti, a to aj pokiaľ ide o prístup k finančným prostriedkom prostredníctvom nového záručného nástroja, ktorý už funguje s rozpočtom vo výške 121 miliónov EUR.

Komisia prostredníctvom kombinácie legislatívnych a nelegislatívnych opatrení navrhuje ambiciózny program, ktorý má prispieť k rozvoju európskych odvetví založených na autorských právach na jednotnom trhu a umožniť európskym autorom osloviť nové publikum, a ktorý zároveň široko sprístupní európske diela európskym občanom, a to aj za hranicami. Toto oznámenie predstavuje najnovší vývoj a súčasný stav po decembrovom oznámení.

2. Opatrenia na zabezpečenie širšieho prístupu k obsahu v celej EÚ

Komisia vo svojom decembrovom oznámení oznámila postupné smerovanie k odstráneniu prekážok v cezhraničnom prístupe k obsahu a širšiemu obehu diel v celej EÚ, najmä vzhľadom na čoraz rozšírenejšie pripojenia na internet a digitálne technológie. Cieľom je zvýšiť dostupnosť diel pre občanov v rámci celej Európy, poskytovať nové distribučné kanály pre tvorcov, podporovať kultúry členských štátov a vyniesť do popredia spoločné kultúrne dedičstvo EÚ.

V decembrovom oznámení boli stanovené cielené opatrenia s cieľom uľahčiť cezhraničnú online distribúciu televíznych a rozhlasových programov, udeľovanie licencií európskym audiovizuálnym dielam na platformách videa na požiadanie a digitalizácie a rozsiahlejšie šírenie diel, ktoré už nie sú v predaji. Ako už bolo oznámené v decembrovom oznámení, niekoľko opatrení vykonaných v rámci programu Kreatívna Európa/MEDIA, ktorý už 25 rokov podporuje rozvoj, propagáciu a distribúciu európskych diel, má takisto za cieľ zabezpečiť širší prístup k európskym filmom v celej EÚ, a to tak na komerčných staniciach, ako aj v nekomerčnom prostredí. Tieto opatrenia sa uvádzajú ďalej spolu s novo navrhovanými právnymi predpismi týkajúcimi sa autorských práv.

Po prvé, cieľom návrhu nariadenia je vytvoriť priaznivé podmienky pre nové online spôsoby cezhraničnej distribúcie televíznych a rozhlasových programov porovnateľné s tými, ktoré sa uplatňujú pri tradičnejšom vysielaní cez satelit a cez káblovú retransmisiu. Nové pravidlá, ktoré sú inšpirované pravidlami uvedenými v smernici o satelitnom vysielaní a káblovej retransmisii , zjednodušia a urýchlia vysporiadavanie práv, ktoré sú potrebné pre určité online služby poskytované vysielateľmi (programy, ktoré vysielatelia prenášajú online v rovnakom čase ako ich služby v oblasti vysielania a opakovaného vysielania), ako aj pre retransmisné služby prostredníctvom kanálov, ako sú IPTV (televízia alebo rozhlas v uzavretom okruhu internetových sietí založených na protokole). Cieľom týchto pravidiel je uľahčiť vývoj trhu a rozsiahlejšie šírenie európskych rozhlasových a televíznych produkcií, ktoré sú pre Európanov dôležitým zdrojom informácií a zábavy. Na druhej strane prinášajú väčší výber pre spotrebiteľov a kultúrnu rozmanitosť.

Návrhom smernice o autorských právach na jednotnom digitálnom trhu sa zároveň zavádza nový rokovací mechanizmus, ktorý uľahčí uzatváranie licenčných zmlúv s cieľom sprístupniť audiovizuálne diela na platformách videa na požiadanie. Súčasťou širšieho úsilia politiky je riešiť množstvo faktorov, ktoré sú v pozadí obmedzenej dostupnosti európskych audiovizuálnych diel, predovšetkým filmov, v celej EÚ. Európske filmy, ktoré zvyčajne vyrábajú malé výrobné spoločnosti, sú v celej EÚ podstatne menej distribuované online než americké filmy. Na územiach, kde neboli s miestnymi distribútormi podpísané žiadne dohody, nemajú európski občania žiadnu možnosť zákonného prístupu k takýmto filmom. Udeľovanie licencií a súvisiace právne a zmluvné ťažkosti pri využívaní európskych audiovizuálnych diel na služby videa na požiadanie budú tiež predmetom štruktúrovaného dialógu so zainteresovanými stranami. Komisia bude podporovať tento dialóg, ktorého sa budú pravidelne zúčastňovať priemyselné subjekty v rámci celého hodnotového reťazca (producenti, autori, obchodní zástupcovia, distribútori, vysielatelia, agregátori, platformy videa na požiadanie). Tento dialóg bude zameraný na zjednodušenie postupov udeľovania licencií a uľahčenie odvetvových dohôd s cieľom dosiahnuť udržateľnejšie využívanie a širšiu dostupnosť európskych diel. Komisia podá správu o výsledkoch tohto dialógu do konca roku 2018.

Komisia podporuje aj rozvoj praktických nástrojov, ktoré zjednodušia a zefektívnia udeľovanie licencií na využívanie audiovizuálnych diel na viacerých územiach v rámci EÚ. Patrí sem rozvoj licenčných uzlov, t. j. online nástrojov umožňujúcich digitálnu distribúciu európskych diel, a to aj v krajinách, v ktorých neboli uvedené do kín alebo v ktorých neexistuje vnútroštátny distribútor, a vytvorenie vybraných katalógov audiovizuálnych diel od rôznych výrobcov, ktoré možno ponúknuť poskytovateľom služieb videa na požiadanie. Ďalšie problémy vyplývajú zo skutočnosti, že v audiovizuálnom sektore sa nepoužíva žiadny univerzálny systém identifikácie. Namiesto toho na trhu spoločne existujú dva štandardné identifikátory a odvetvie sa naďalej zdráha ich využívať, pretože nie sú interoperabilné. To znamená, že licenčné činnosti predstavujú záťaž a nie je možné ich jednoducho automatizovať. Organizácie zodpovedné za oba samostatné identifikátory v súčasnosti spolupracujú s Komisiou na úplnej interoperabilite svojich databáz a identifikátorov. Komisia nakoniec preskúma aj spôsoby, ako podnietiť držiteľov práv na sprístupnenie diel, ktoré dostávajú podporu na distribúciu prostredníctvom programu Kreatívna Európa/MEDIA na územiach, kde nebola podpísaná žiadna dohoda o distribúcii.

Zavádzajú sa aj opatrenia na riešenie nedostatočnej viditeľnosti a jazykových prekážok, ktoré používateľom sťažujú prístup k európskym dielam. Titulky a dabing sú kľúčové pre cezhraničnú distribúciu audiovizuálnych diel a sú financované z programu Kreatívna Európa/MEDIA a iných verejných finančných prostriedkov. Komisia sa prostredníctvom prebiehajúcich projektov v rámci programu Kreatívna Európa MEDIA a online databázy umožňujúcej prevádzkovateľom v EÚ jednoduchý prístup k existujúcim titulkom a dabingu a ich opätovné použitie, ktorá sa má spustiť do konca roka 2016, zameriava na zvýšenie efektívnosti verejného financovania a využívania titulkov a dabingu. Online vyhľadávacie nástroje sú pre spotrebiteľov účinnými pomôckami pri vyhľadávaní legálnej ponuky online filmov. Úrad Európskej únie pre duševné vlastníctvo vyvíja vyhľadávací nástroj, ktorý bude pracovať na európskej úrovni, a súbor nástrojov na vývoj vnútroštátnych vyhľadávacích nástrojov, ktorý bude plne funkčný do roku 2017 a členským štátom bude bezplatne k dispozícii. V záujme širšej dostupnosti európskych diel pre verejnosť Komisia podporí aj využívanie údajov a automatizovaných nástrojov pre odporúčanie obsahu, čo uspokojí zvýšený záujem verejnosti. Propagácia európskych filmov predstavuje vo všeobecnosti dôležitú výzvu, o ktorej v rámci Komisie ešte stále diskutuje s Európskym združením riaditeľov filmových agentúr (EFAD) a filmovým priemyslom. Vzhľadom na potenciál filmov vyrobených v koprodukcii dostať sa do celej Európy a aj za jej hranice Komisia spolu so združením EFAD preskúma v roku 2017 vytvorenie spoločných propagačných stratégií pre európske koprodukčné diela. Všetky tieto opatrenia dopĺňajú nedávno prijatý návrh na zmenu smernice o audiovizuálnych mediálnych službách , ktorou sa zavádza posilnená požiadavka na podporu európskych diel v rámci služieb videa na požiadanie, a to prostredníctvom zabezpečenia ich prezentácie a zviditeľnenia.

Komisia okrem toho pracuje na možnostiach preskúmania alternatívnych modelov financovania, výroby a distribúcie, ktoré majú od začiatku na zreteli jednotný trh a svetové trhy. Komisia bude v tejto súvislosti klásť osobitný dôraz na európsky sektor animácie. V tomto sektore má mimoriadny význam rozprávanie príbehov a diela sa tak ľahšie distribuujú do zahraničia. Výrobcovia animovaných diel majú tendenciu pracovať zároveň na rôznych projektoch pre televízne a filmové štúdiá a môžu tiež spolupracovať s ďalšími štúdiami na samostatných projektoch. Komisia súbežne so súčasnou podporou programu Kreatívna Európa/MEDIA otvorí do konca tohto roka dialóg s hlavnými európskymi animátorskými štúdiami s cieľom prediskutovať, ako môže tento sektor napredovať. Mala by tiež určiť aj osobitné potreby sektora v rámci širokej škály oblastí, a to od znižovania úniku mozgov po poskytnutie pomoci animovaným filmom a televíznym animáciám v záujme ešte lepšej distribúcie. Cieľom tohto dialógu je dohodnúť sa na spoločnom akčnom pláne pre toto odvetvie do polovice roka 2017.

Návrh smernice o autorských právach na jednotnom digitálnom trhu zavádza riešenia týkajúce sa jednoduchšieho udeľovania licencií na práva pre inštitúcie kultúrneho dedičstva, ako sa to vyžaduje v prípade digitalizácie a šírenia diel, ktoré už nie sú v predaji, ale majú veľký kultúrny význam. Prístup k dielam v nekomerčných zariadeniach, ako sú napr. vzdelávacie organizácie, verejné knižnice, rôzne spoločenské priestory okrem divadiel, je tiež veľmi dôležitý na podporu kultúrnej rozmanitosti, na účely vzdelávania a účasť na spoločenskom dianí. Tieto kanály môžu spolu so zlepšením mediálnej gramotnosti zohrávať kľúčovú úlohu pri podporovaní a vytváraní udržateľného publika pre európske diela. Komisia okrem toho skúma spolu so združením EFAD a audiovizuálnym odvetvím vytvorenie a financovanie katalógu európskych filmov na účely vzdelávania v roku 2017. Išlo by o vhodný pilotný projekt, ktorý by predstavil rozmanitosť a kvalitu európskych filmov mladému publiku.